SL Uradni list Evropske unije L 246/33

SKUPNI UKREP SVETA 2009/709/SZVP

z dne 15. septembra 2009

o misiji Evropske unije za pomoč in svetovanje pri reformi varnostnega sektorja v Demokratični republiki Kongo (EUSEC RD Congo)

SVET EVROPSKE UNIJE JE –

ob upoštevanju Pogodbe o Evropski uniji ter zlasti člena 14, tretjega odstavka člena 25 in prvega pododstavka člena 28(3) Pogodbe,

ob upoštevanju naslednjega:

(1) Od 2. maja 2005 izvaja Evropska unija (EU) misijo za pomoč in svetovanje pri reformi varnostnega sektorja v Demokratični republiki Kongo (DRK) (EUSEC RD Congo). Trenutni mandat misije je določen v Skupnem ukrepu 2007/406/SZVP (1) in se izteče 30. septembra 2009.

(2) Generalni sekretar/visoki predstavnik (GS/VP) za skupno zunanjo in varnostno politiko je s pismom z dne 27. julija 2009 sporočil predsedniku DRK, da EU obnavlja svojo zavezo. Zato je treba podaljšati mandat misije od 1. oktobra 2009.

(3) Po ratifikaciji ustave tretje kongovske republike leta 2005 so volitve v DRK leta 2006 pomenile zaključek procesa tranzicije in omogočile oblikovanje vlade leta 2007; vlada je sprejela program, ki je zajemal predvsem globalno reformo varnostnega sektorja, oblikovanje koncepta naroda ter prednostne ukrepe reforme na področjih policije, oboroženih sil in pravosodja. Kongovske oblasti so s pripravo revidiranega načrta oboroženih sil Demokratične republike Kongo (FARDC), ki ga je odobril predsednik republike konec maja 2009, dokazale, da si prizadevajo oživiti proces reforme varnostnega sektorja (RVS) v DRK.

(4) Združeni narodi so z več resolucijami Varnostnega sveta ponovno potrdili podporo procesu tranzicije in RVS, izvajajo pa tudi misijo Organizacije Združenih narodov v Demokratični republiki Kongo (MONUC), ki prispeva k varnosti in stabilnosti države. Varnostni svet Združenih narodov je 22. decembra 2008 sprejel Resolucijo 1856 (2008) o podaljšanju mandata MONUC in tako omogočil tej misiji, da v tesnem sodelovanju z drugimi mednarodnimi partnerji in še zlasti z EU prispeva k prizadevanjem za podporo vladi priRVS.

(5) EU je ves čas podpirala RVS v DRK v okviru splošnih prizadevanj za podporo razvoju in demokraciji na območju afriških Velikih jezer in pri tem skrbela za spodbujanje politike, ki je združljiva s človekovimi pravicami in mednarodnim humanitarnim pravom, demokratičnimi normami in načeli odgovornega vodenja države ter preglednosti in spoštovanja pravne države.

(6) Svet je 27. julija 2009 odobril revidirani splošni koncept za nadaljevanje misije za pomoč in svetovanje pri RVS v DRK.

(7) Svet je 15. junija 2009 sprejel Skupni ukrep 2009/466/SZVP o spremembi in podaljšanju za obdobje nadaljnjih 12 mesecev Skupnega ukrepa Sveta 2007/405/SZVP o policijski misiji EU na področju RVS in njegove povezave s pravosodjem v Demokratični republiki Kongo (EUPOL RD Congo) (2).

(8) Tudi v prihodnje bi bilo treba spodbujati sinergijo med obema misijama EUPOL RD Congo in EUSEC RD Congo.

(9) Za čim večjo skladnost dejavnosti EU v DRK bi bilo treba zlasti z ustreznimi dogovori zagotoviti čim tesnejše sodelovanje med različnimi akterji EU v Kinšasi in v Bruslju. Pri tem bi moral imeti pomembno vlogo v okviru svojega mandata posebni predstavnik EU (PPEU) za območje afriških Velikih jezer.

(10) Svet je 16. februarja 2009 sprejel Skupni ukrep 2007/128/SZVP (3) o podaljšanju mandata g. Roelanda VAN DE GEERA na mestu PPEU za območje afriških Velikih jezer.

(11) Skupni ukrep 2005/355/SZVP je bil zaradi okrepitve misije večkrat spremenjen, zlasti s Skupnim ukrepom 2004/406/SZVP, kakor je bil nazadnje spremenjen s Skupnim ukrepom 2009/509/SZVP (4) o podaljšanju mandata misije do 30. septembra 2009.

(12) Zaradi jasnosti bi bilo treba Skupni ukrep 2007/406/SZVP nadomestiti z novim skupnim ukrepom.

(13) Primerno je, da tretje države pri projektu sodelujejo v skladu s splošnimi smernicami, ki jih je določil Evropski svet.

(14) Trenutne varnostne razmere v DRK se lahko poslabšajo, kar ima lahko resne posledice za proces krepitve demokracije, pravne države ter mednarodno in regionalno varnost. Trajna prizadevanja EU na politični ravni in v obliki sredstev bodo pripomogla k utrjevanju stabilnosti v tej regiji –

SPREJEL NASLEDNJI SKUPNI UKREP:

Člen 1

Misija

1. Evropska unija (EU) izvaja misijo za pomoč in svetovanje pri reformi varnostnega sektorja (RVS) v Demokratični republiki Kongo (RDK), „EUSEC RD Congo“, da bi oblastem Konga pomagala pri vzpostavitvi obrambnega sistema, ki bo zagotavljal varnost državljanov, ob spoštovanju demokratičnih norm, človekovih pravic in pravne države ter upoštevanju načel dobrega upravljanja javnih zadev in preglednosti. Namen misije je, da si v tesnem sodelovanju z mednarodnimi partnerji prizadeva za vzpostavitev razmer, ki bi omogočale kratkoročno in srednjeročno izvajanje usmeritev, ki so jih sprejele oblasti Konga v revidiranem načrtu reforme oboroženih sil Demokratične republike Kongo (FARDC).

2. Misija deluje v skladu z nalogami iz mandata, kakor to določa člen 2.

Člen 2

Mandat

1. Cilj misije je v tesnem sodelovanju in z usklajevanjem z drugimi akterji mednarodne skupnosti, zlasti z Združenimi narodi in misijo Organizacije Združenih narodov v Demokratični republiki Kongo (MONUC), ter ob zasledovanju ciljev iz člena 1 nuditi konkretno podporo pri RVS v DRK, kot je opredeljena v splošnem konceptu, pri čemer je treba nameniti posebno pozornost strateškemu vidiku, vključno:

— s podporo splošnemu izvajanju revidiranega načrta, ob podpori tistim strukturam, ki so jih oblasti Konga ustanovile za vodenje izvajanja revidiranega načrta;

— s konkretnim izvajanjem revidiranega načrta reforme oboroženih sil FARDC za razvoj natančnih načrtov obnove FARDC, zlasti na področjih uprave, operativne zmogljivosti, proračuna in financ, usposabljanja, logistike, človekovih pravic in preprečevanja spolnega nasilja kakor tudi človeških virov;

— z določitvijo in vodenjem konkretnih projektov v podporo revidiranemu načrtu reforme FARDC;

— s podporo kongovskim oblastem v procesu integracije nekdanjih pripadnikov FARDC, vključno s pospešeno integracijo nacionalnega sveta za ljudsko obrambo in oboroženih skupin;

— s podporo PPEU, zlasti v okviru mirovnih pogajanj na vzhodu države;

— s podporo transverzalnim dejavnostim, zlasti na področju človekovih pravic in v zvezi z vprašanjem enakosti spolov.

2. Misija svetuje državam članicam ter pod njihovim nadzorom usklajuje in olajšuje izvajanje projektov na interesnih in podpornih področjih misije.

Člen 3

Struktura misije in območje napotitve

1. Glavni sedež misije, ki je v Kinšasi, sestavljajo:

(a) vodstvo misije,

(b) oddelek za upravno in logistično podporo misiji,

(c) oddelek svetovalcev na strateški ravni, zaposlenih v različnih strukturah ministrstva za obrambo in zadolženih za sodelovanje s kongovsko upravo pri izvajanju RVS, in

(d) oddelek strokovnjakov s področja obrambe, zadolženih za pomoč in usmerjanje Kongovcev pri izvajanju konkretnih projektov na področju uprave, človeških virov, financ, logistike in usposabljanja.

2. Glavno območje napotitve je Kinšasa. Svetovalci so napoteni tudi na štiri vojaška območja na vzhodu DRK. Vodja misije lahko po potrebi odredi napotitev strokovnjakov in njihovo začasno prisotnost na teh območjih.

Člen 4

Načrtovanje

Vodja misije pripravi revidirani izvedbeni načrt misije (OPLAN), ki ga potrdi Svet. Pri izvajanju te naloge mu pomaga generalni sekretariat Sveta.

Člen 5

Vodja misije

1. Vodja misije vsakodnevno upravlja misijo. Odgovoren je za osebje in disciplinska vprašanja.

2. Vsi dodeljeni člani osebja so še naprej pod polnim poveljstvom nacionalnih organov države članice, ki jih je dodelila, ali zadevne institucije EU. Nacionalni organi prenesejo na vodjo misije odgovornost za operativni nadzor (OPCON) njihovega osebja.

3. Vodja misije je odgovoren za disciplinski nadzor osebja. Disciplinske ukrepe za dodeljeno osebje izvršuje pristojni nacionalni organ ali zadevna institucija EU.

4. Vodja misije lahko v okviru nalog misije iz člena 2 za izvajanje določenih projektov, ki usklajeno dopolnjujejo druge dejavnosti misije, uporabi finančne prispevke držav članic v dveh primerih. In sicer, če je projekt predviden v finančnem izkazu tega skupnega ukrepa ali če je projekt vključen v mandat misije s spremembo finančnega izkaza na zahtevo vodje misije.

Nato vodja misije sklene dogovore z zadevnimi državami članicami. V takšnih dogovorih so zlasti določena posebna pravila za odziv na vsakršne pritožbe tretjih oseb v zvezi s škodo, nastalo zaradi dejanj ali opustitev dejanj vodje misije pri uporabi sredstev, ki so mu jih dale na voljo sodelujoče države članice.

V nobenem primeru se sodelujoče države članice zaradi dejanj ali opustitev dejanj vodje misije pri uporabi sredstev teh držav ne morejo sklicevati na odgovornost EU ali GS/VP.

5. Za izvajanje proračuna misije vodja misije podpiše pogodbo s Komisijo.

6. Vodja misije tesno sodeluje s PPEU.

Člen 6

Osebje

1. Strokovnjake misije dodelijo države članice EU in institucije EU. Z izjemo vodje misije vsaka država članica ali institucija nosi stroške v zvezi z dodeljenimi strokovnjaki, vključno s potnimi stroški za pot v DRK in nazaj, plačami, zdravstvenim zavarovanjem in nadomestili, razen dnevnic.

2. Misija zaposli potrebno mednarodno civilno osebje in lokalno osebje na pogodbeni osnovi.

3. Vsi strokovnjaki misije ostanejo podrejeni pristojni državi članici EU ali instituciji EU ter opravljajo svoje naloge in delujejo v interesu misije. Med misijo in po njenem izteku morajo strokovnjaki misije ravnati skrajno previdno glede vseh dejstev in informacij v zvezi z misijo.

Člen 7

Struktura poveljevanja

1. Misija ima enotno strukturo poveljevanja.

2. Politični in varnostni odbor (PVO) izvršuje politični nadzor in strateško vodstvo.

3. Politične smernice daje GS/VP, vodji misije jih posreduje PPEU.

4. Vodja misije vodi misijo in zagotavlja vsakodnevno upravljanje.

5. Vodja misije poroča GS/VP.

Člen 8

Politični nadzor in strateško vodenje

1. PVO pod nadzorom Sveta izvršuje politični nadzor in strateško vodstvo misije. Svet pooblašča PVO za sprejemanje ustreznih odločitev v skladu s členom 25 Pogodbe. To pooblastilo vključuje pristojnost za spremembo OPLAN in strukture poveljevanja. Vključuje tudi pristojnost za sprejemanje odločitev o imenovanju vodje misije. Pooblastilo za odločanje o ciljih in prenehanju misije je pridržano Svetu, ki mu pomaga GS/VP.

2. PVO redno poroča Svetu.

3. PVO redno prejema poročila od vodje misije. PVO lahko po potrebi na svoje sestanke povabi vodjo misije.

4. PPEU posreduje vodji misije politične smernice, ki so potrebne za ukrepanje na lokalni ravni.

Člen 9

Finančne določbe

1. Referenčni finančni znesek za kritje stroškov, povezanih z misijo, je 10 900 000 EUR.

2. Za stroške, ki se financirajo iz zneska, določenega v odstavku 1, se uporabljajo naslednje določbe:

(a) odhodki se upravljajo v skladu s pravili in postopki Skupnosti, ki veljajo za proračun. Državljani tretjih držav se lahko prijavljajo na javne razpise;

(b) vodja misije izčrpno poroča in je nadzorovan s strani Komisije v zvezi z dejavnostmi, ki se izvajajo v okviru njegove pogodbe.

3. V finančnih določbah so upoštevane operativne potrebe misije, vključno z združljivostjo opreme.

4. Stroški misije so upravičeni od začetka veljavnosti tega skupnega ukrepa.

Člen 10

Sodelovanje tretjih držav

1. Brez poseganja v avtonomijo odločanja EU in v njen enotni institucionalni okvir so k sodelovanju pri misiji lahko povabljene tudi tretje države, če prevzamejo stroške z njihove strani dodeljenega osebja, vključno s plačami, zavarovanjem za vsa tveganja, dnevnicami in potnimi stroški za pot v DRK in nazaj, ter ustrezno prispevajo h kritju stroškov delovanja misije.

2. Tretje države, ki prispevajo k misiji, imajo enake pravice in dolžnosti glede vsakodnevnega upravljanja misije kot države članice.

3. Svet pooblašča PVO za ustrezne odločitve glede sprejetja predlaganih prispevkov in za vzpostavitev odbora sodelujočih držav.

4. Podrobna pravila o sodelovanju tretjih držav so določena v sporazumu, ki se sklene v skladu s postopkom iz člena 24 Pogodbe. GS/VP, ki pomaga predsedstvu, se lahko v njegovem imenu s pogajanji dogovori o teh pravilih. Če sta EU in tretja država sklenili sporazum o vzpostavitvi okvira za sodelovanje te tretje države v operacijah EU za krizno upravljanje, se določbe tega sporazuma uporabljajo v okviru misije.

Člen 11

Doslednost in usklajevanje

1. V skladu z drugim odstavkom člena 3 Pogodbe Svet in Komisija v skladu s svojimi pristojnostmi skrbita za doslednost tega skupnega ukrepa glede na zunanjepolitične dejavnosti Skupnosti. Svet in Komisija v ta namen sodelujeta. Mehanizmi za usklajevanje dejavnosti EU in DRK so v Kinšasi in v Bruslju.

2. Vodja misije deluje v tesni povezavi z delegacijo Komisije, brez poseganja v strukturo poveljevanja.

3. Brez poseganja v strukturo poveljevanja vodja misije EUSEC RD Congo in vodja misije EUPOL RD Congo zagotavljata tesno usklajenost ukrepov obeh misij in si prizadevata za razvoj sinergij med misijama, zlasti glede horizontalnih vidikov RVS v DRK in glede delitve nalog med obema misijama, zlasti na področju enakosti spolov in človekovih pravic.

4. Vodja misije zagotavlja, da EUSEC RD Congo svoje delovanje tesno usklajuje z vlado DRK, z Združenimi narodi prek misije MONUC ter s tretjimi državami, ki so angažirane na področju RVS v DR Kongo.

5. V skladu s svojim mandatom PPEU skrbi za skladnost ukrepov misije EUSEC RD Congo in misije EUPOL RD Congo. Prispeva k usklajevanju, ki ga uresničuje z drugimi mednarodnimi akterji, angažiranimi pri RVS v DRK.

Člen 12

Posredovanje tajnih podatkov

1. GS/VP je pooblaščen, da tretjim državam, ki so se pridružile temu skupnemu ukrepu, v skladu s predpisi Sveta o varovanju tajnosti (5) posreduje tajne podatke in dokumente EU do stopnje „CONFIDENTIEL UE“, ki so bili pripravljeni za namene operacije.

2. GS/VP je pooblaščen, da v skladu s predpisi Sveta o varovanju tajnosti glede na operativne potrebe misije, tajne podatke in dokumente EU do stopnje „RESTREINT UE“, ki so bili pripravljeni za namene operacije, posreduje Združenim narodom. V ta namen bodo sklenjeni lokalni dogovori.

3. V primeru konkretne in nujne operativne potrebe je GS/VP pooblaščen, da v skladu s predpisi Sveta o varovanju tajnosti posreduje državi gostiteljici tajne podatke in dokumente EU do stopnje „RESTREINT UE“, ki so bili pripravljeni za namene operacije. V vseh drugih primerih se takšni podatki in dokumenti državi gostiteljici sporočijo po postopku, ki ustreza stopnji sodelovanja države gostiteljice z EU.

4. GS/VP je pooblaščen, da tretjim državam, ki so se pridružile temu skupnemu ukrepu, posreduje dokumente EU v zvezi z razpravami Sveta o operaciji, ki niso označeni kot tajni in za katere v skladu s členom 6(1) Poslovnika Sveta velja obveznost varovanja poslovne skrivnosti (6).

Člen 13

Status misije in njenega osebja

1. Status osebja misije, vključno z morebitnimi privilegiji, imunitetami in dodatnimi jamstvi, potrebnimi za izvrševanje in tekoče izvajanje misije, se določi v skladu s postopkom iz člena 24 Pogodbe. Ta pravila lahko izpogaja GS/VP v imenu predsedstva, ki mu sicer pomaga pri pogajanjih.

2. Država ali institucija EU, ki je dodelila člana osebja, je odgovorna za vse pritožbe v zvezi z dodelitvijo, ki jih vložijo člani osebja ali pa se nanašajo nanje. Zadevna država ali institucija EU je odgovorna za vložitev morebitne tožbe zoper dodeljenega člana osebja.

Člen 14

Varnost

1. Za varnost EUSEC RD Congo je odgovoren vodja misije.

2. Vodja misije izvršuje to odgovornost v skladu z direktivami EU o varnosti osebja, napotenega zunaj ozemlja EU v okviru ene od operativnih misij v skladu z naslovom V Pogodbe, ter v skladu s povezanimi dokumenti.

3. Ustrezno usposabljanje o varnostnih ukrepih se opravi za vse osebje v skladu z OPLAN. Častnik za varnost EUSEC RD Congo redno izvaja osvežitvene tečaje o varnostnih ukrepih.

Člen 15

Revizija misije

Na podlagi poročila generalnega sekretariata Sveta, predloženega najpozneje do marca 2010, PVO pripravi priporočila za Svet, da se ugotovi, kako poteka reforma FARDC, in ocenijo vplive misije na izvajanje konkretnih podpornih ukrepov revidiranemu načrtu reforme FARDC; pri tem se upoštevajo strateški in operativni kazalniki iz izvedbenega načrta misije.

Člen 16

Začetek veljavnosti in trajanje

Ta skupni ukrep začne veljati 1. oktobra 2009.

Uporablja se do 30. septembra 2010.

Člen 17

Objava

Ta skupni ukrep se objavi v Uradnem listu Evropske unije.

V Bruslju, 15. septembra 2009 Za Svet Predsednik C. BILDT

(1) UL L 151, 13.6.2007, str. 52.

(2) UL L 151, 16.6.2009, str. 40.

(3) UL L 46, 17.2.2009, str. 36.

(4) UL L 172, 2.7.2009, str. 36.

(5) Sklep 2001/264/ES (UL L 101, 11.4.2001, str. 1).

(6) Sklep 2006/683/ES, Euratom (UL L 285, 16.10.2006, str. 47).